Á fjórða tug eru búin að koma sér fyrir í gamla HB húsinu á Akranesi í Þróunarfélaginu Breið. Þar er líka boðið upp á aðstöðu til fjarvinnu, en þriðjungur Skagamanna keyrir til Reykjavíkur daglega til skóla og vinnu.
Þróunarsetrið var stofnað í sumar en að starfsemi þess koma 17 fyrirtæki, háskólar og stofnanir. Valdís Fjölnisdóttir. framkvæmdastjóri þróunarfélagsins, segir að 35 manns séu nú búnir að koma sér fyrir í húsinu sem áður hýsti starfsemi útgerðarinnar Haralds Böðvarssonar. Þar er unnið að ýmissi nýsköpun og annarri starfsemi.
Það er verið að vinna plast úr þara, ensím úr þorski, grjótkrabbarannsóknir. Á sama tíma erum við líka með KPMG aðila, fasteignafélag, símenntunarmiðstöð Vesturlands, SSV samtök sveitarfélaga á Vesturlandi í uppbyggingu ferðamála sem við sjáum okkur að vinna saman með að uppbyggingu á Breiðinni.
Hún segir mikla eftirspurn hafa verið eftir rými í húsinu en þar er einnig hægt að fá aðstöðu til að stunda fjarvinnu. Samkvæmt könnun sem Akraneskaupstaður og þróunarfélagið gerðu ferðast um þriðjungur Skagamanna suður til Reykjavíkur til þess að sækja nám og vinnu.
Núna eftir COVID sjáum við líka breytingu á þessu. Fólk sér að það getur unnið nær heimili sínu. Þarf ekki að keyra alla þessa daga og frekar komið hingað einn, tvo daga í viku og unnið hér. Unnið nær heimilinu sínu og sparað kolefnissporið við að keyra í bæinn.
Anna Björk Nikulásdóttir er framkvæmdastjóri Grammateks, máltæknifyrirtækis, sem starfar í húsinu. Hún segir öllu skipta að hafa aðgengi að rými sem þessu.
Kannski mikilvægast er umhverfið. Fólkið sem er hérna líka, það verða til hugmyndir og samtal. Ég held að það sé stærsti punkturinn við þetta starf hérna og þetta setur.